Broj: 711-I-1014-M-64/19-04-18

Zagreb, 3. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Siniše Kesića, zamjenika gradonačelnika Grada Novske,** za davanjem mišljenja Povjerenstva**,** na 48. sjednici, održanoj dana 3. svibnja 2019.g., daje sljedeće:

**MIŠLJENJE**

1. **Sukladno odredbama ZSSI-a, sin dužnosnika Siniše Kesića, zamjenika gradonačelnika Grada Novske, može osobno sudjelovati u javnom natječaju za prodaju nekretnina u vlasništvu Grada Novske te može od Grada Novske kupiti poljoprivredno zemljište za koje je jedini dao ponudu.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik da o činjenici da je ponudu za nekretninu u vlasništvu Grada Novske podnio njegov sin obavijesti gradonačelnika i Gradsko vijeće te da se u cijelosti izuzme iz svih eventualno povjerenih radnji vezanih uz provedbu istog javnog natječaja, od sklapanja ugovora o kupoprodaji i od nadzora provedbe ugovora.**

Obrazloženje

Zahtjev za davanjem mišljenja Povjerenstva podnio je dužnosnik Siniša Kesić, zamjenik gradonačelnika Grada Novske. U knjigama ulazne pošte zahtjev je zaprimljen pod brojem 711-U-1587-M-64/19-01-4, dana 8. travnja 2019.g., povodom kojeg se vodi predmet broj: M-64/19. Dana 17. travnja 2019.g. zaprimljena je dopuna zahtjeva za mišljenjem pod brojem 711-U-1710-M-64/19-03-4, dostavljena na zahtjev Povjerenstva.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Siniša Kesić stupio na dužnost zamjenika gradonačelnika Grada Novske 25. svibnja 2017.g. Stoga je Siniša Kesić, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. Ukoliko je za utemeljeno mišljenje potrebno pribaviti daljnje podatke od dužnosnika ili drugih tijela javne vlasti, navedeni rok se produljuje.

Dužnosnik u predmetnom zahtjevu i dopuni zahtjeva navodi da je Grad Novska raspisao i 18. veljače 2019.g. objavio javni natječaj za prodaju nekretnina u vlasništvu Grada te da se, kao jedini ponuditelj za jednu od ponuđenih nekretnina, javio dužnosnikov sin i to kao fizička osoba. Dužnosnik napominje da se radi o čestici poljoprivrednog zemljišta koja se nalazi uz kuću u vlasništvu njegova sina. Ujedno napominje da su sve nekretnine, pa tako i predmetna čestica, procijenjene od strane vještaka, a ističe da on osobno niti na koji način nije sudjelovao u postupku predmetnog javnog natječaja.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Pritom se ističe da se sukladno članku 4. stavku 2. i 5. ZSSI-a, sin dužnosnika, kao član njegove obitelji, po samom zakonu smatra s dužnosnikom interesno povezanom osobom.

Napominje se da se posebna procedura, iz članka 18. ZSSI-a, koja predviđa obvezno prethodno obavještavanje o predstojećem poslovnom odnosu, obvezno donošenje mišljenja Povjerenstva s uputama o postupanju, zatim obaveznu obavijest dužnosnika, kojom dokazuje postupanje sukladno mišljenju te konačno odluku Povjerenstva kojom se potvrđuje postupanje sukladno uputama, primjenjuje samo u slučaju sklapanja poslovnih odnosa s poslovnim subjektima u vlasništvu članova obitelji. U ovom slučaju, kada se radi o potencijalnom poslovnom odnosu s članom obitelji dužnosnika kao fizičkom osobom, potrebno je da se dužnosnik pridržava danih mu uputa, ali nije propisana daljnja obveza obavještavanja i donošenja odluke Povjerenstva kao pretpostavke valjanosti pravnog posla.

Potrebno je napomenuti da sukladno članku 48. stavku 1. točki 5. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), gradonačelnik odlučuje o stjecanju i otuđivanju nekretnina i pokretnina grada i drugom raspolaganju imovinom u skladu s ovim Zakonom, statutom jedinice i posebnim propisima. Pritom, sukladno stavku 2. i 3. istog članka toga Zakona, gradonačelnik može odlučivati o stjecanju i otuđivanju u visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 1.000.000,00 kuna, gradonačelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje imovinom mora biti planirano u proračunu jedinice i provedeno u skladu sa zakonom. O stjecanju i otuđivanju nekretnina i pokretnina te drugom raspolaganju imovinom većom od vrijednosti utvrđenih stavkom 2. ovoga članka odlučuje predstavničko tijelo jedinice lokalne, odnosno područne (regionalne) samouprave.

Nadalje, Povjerenstvo je izvršilo uvid u Odluku Gradskog vijeća Grada Novske o upravljanju nekretninama u vlasništvu Grada Novske („Službeni vjesnik Grada Novske“, broj 19/13.). Sukladno članku 3. Odluke, odluku o raspolaganju nekretninama u vlasništvu Grada donosi: - gradonačelnik, ako pojedinačna vrijednost tih nekretnina ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, a najviše do 1.000.000,00 kuna, ako je stjecanje i otuđivanje planirano u proračunu i provedeno u skladu sa zakonskim propisima; - Gradsko vijeće, ako je pojedinačna vrijednost nekretnina veća od gore navedenog iznosa.

Sukladno članku 2. stavku 2. Odluke o upravljanju nekretninama u vlasništvu Grada Novske, nekretnine u vlasništvu Grada nadležna tijela mogu otuđiti ili njima na drugi način raspolagati samo na osnovu javnog natječaja i uz naknadu utvrđenu po tržišnoj cijeni osim ako Zakonom, ovom Odlukom ili Programom poticanja razvoja poduzetništva na području Grada Novske nije drukčije određeno.

Sukladno članku 9. stavku 1. Odluke, natječaj se provodi na temelju pisanih ponuda dostavljenih poštom ili osobno, a sukladno članku 10. Odluke, prilikom podnošenja ponude plaća se jamčevina, a ako ponuditelj odustane od ponude nakon što je njegova ponuda prihvaćena kao najpovoljnija, gubi pravo na povrat jamčevine.

Sukladno članku 11. i 12. Odluke, postupak javnog natječaja provodi Povjerenstvo za raspolaganje nekretninama u vlasništvu Grada Novske koje osniva i imenuje gradonačelnik. Navedeno Povjerenstvo otvara podnesene ponude, utvrđuje jesu li podnesene u roku, zatim predlaže odbačaj zakašnjelih, neurednih i nepotpunih ponuda, odnosno odbijanje ponuda koje ne ispunjavaju uvjete iz natječaja, a o čemu odluku na prijedlog Povjerenstva donosi gradonačelnik odnosno Gradsko vijeće (ovisno o vrijednosti nekretnine). Na temelju ponuda i zapisnika o otvaranju ponuda Povjerenstvo predlaže gradonačelniku odnosno Gradskom vijeću donošenje odluke o izboru najpovoljnijeg ponuditelja, odnosno o neprihvaćanju niti jedne ponude, sukladno uvjetima natječaja.

Povjerenstvo je utvrdilo da je predmetni Javni natječaj za prodaju nekretnina u vlasništvu Grada Novske od 15. veljače 2019., na koji ukazuje dužnosnik u zahtjevu, objavljen na službenim mrežnim stranicama Grada Novske 18. veljače 2019., a ujedno i da je obavijest o javnom natječaju objavljena u „Narodnim novinama“, broj 16/2019.

Utvrđeno je da je predmetni javni natječaj raspisao gradonačelnik Grada Novske, Marin Piletić, da se u predmetnom javnom natječaju prodaje 5 nekretnina, pojedinačnih početnih cijena manjih od 100.000,00 kuna, zatim , da je pored ostalog, ponuditelji ne mogu imati nepodmirenih dospjelih obveza prema Gradu Novskoj te da su dužni uplatiti jamčevinu u visini 10% utvrđene početne cijene. Natječajem je određeno da je najpovoljniji ponuditelj onaj koji uz ispunjenje uvjeta iz javnog natječaja ponudi najviši iznos kupoprodajne cijene te da odluku o odabiru najpovoljnijeg ponuditelja donosi gradonačelnik Grada Novske na prijedlog Povjerenstva za raspolaganje nekretninama u vlasništvu Grada Novske.

Sukladno odredbama ZSSI-a, sin dužnosnika Siniše Kesića, zamjenika gradonačelnika Grada Novske, može osobno sudjelovati u javnom natječaju za prodaju nekretnina u vlasništvu Grada Novske te može od Grada Novske kupiti poljoprivredno zemljište za koje je jedini dao ponudu.

Na temelju uvida u Odluku Gradskog vijeća Grada Novske o upravljanju nekretninama u vlasništvu Grada Novske zaključuje se da dužnosnik Siniša Kesić, u obnašanju dužnosti zamjenika gradonačelnika, nije izravno ovlašten za donošenje odluka o kupoprodaji nekretnina u vlasništvu Grada Novske.

Međutim, sukladno članku 43. stavku 2. Zakona o lokalnoj i područnoj (regionalnoj) samoupravi, gradonačelnik može svom zamjeniku povjeriti poslove iz svoje nadležnosti, a moguće je i da ga imenuje u Povjerenstvo koje provodi određeni natječaj za kupoprodaju nekretnina. U konkretnom slučaju utvrđeno je da dužnosniku Siniši Kesiću nije bilo povjereno raspisivanje predmetnog javnog natječaja, a prema njegovim navodima, nije osobno niti na koji način sudjelovao u dosadašnjem tijeku istog natječaja u kojem je ponudu podnio njegov sin.

No, moguće je da zamjeniku gradonačelnika budu povjereni određeni poslovi ili odlučivanje vezano za sklapanje, provođenje ili nadzor sklopljenog ugovora o kupoprodaji ili eventualno radnje po pitanju zadržavanja jamčevine u slučaju odustanka ponuditelja od ponude. Ukoliko bi dužnosnik Siniša Kesić provodio bilo koji od navedenih poslova u odnosu sina, ta bi činjenica nedvojbeno utjecala na njegovu nepristranost i opravdano bi nastala sumnja da koristi javnu dužnost radi probitka povezane osobe te bi njegova vjerodostojnost i povjerenje građana time bilo narušeno.

Dužnosnik je sukladno obvezi iz članka 6. stavka 4. ZSSI-a, dužan otkloniti opisani sukob interesa, odnosno dužan je spriječiti opisanu situaciju sukladno načelima djelovanja iz citiranog članka 5. ZSSI-a. Stoga je potrebno da se u slučaju da mu gradonačelnik bude imao namjeru povjeriti neki od navedenih poslova, otkloni obavljanje istih.

Isto tako, radi postizanja pune transparentnosti i zaštite vlastite vjerodostojnosti uputno je da dužnosnik o činjenici da je ponudu za nekretninu u vlasništvu Grada Novske podnio njegov sin obavijesti gradonačelnika i Gradsko vijeće. Radi postizanja iste svrhe, uputno bi bilo i da u slučaju da ponuda dužnosnikova sina bude prihvaćena i njemu bude prodana nekretnina u vlasništvu Grada Novske, dužnosnik o ovoj činjenici obavijesti javnost objavom na mrežnim stranicama Grada Novske.

Slijedom navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Siniša Kesić, elektroničkom dostavom

2. Objava na internetskoj stranici Povjerenstva

3. Pismohrana